CELEX: 32021D0729
Language: el
Date: 2021-04-29 00:00:00
Title: Απόφαση (ΕΕ) 2021/729 της Ευρωπαϊκής Κεντρικής Τράπεζας της 29ης Απριλίου 2021 που τροποποιεί την απόφαση (ΕΕ) 2017/2098 σχετικά με διαδικαστικές πτυχές της επιβολής διορθωτικών μέτρων σε περιπτώσεις μη συμμόρφωσης με τον κανονισμό (ΕΕ) αριθ. 795/2014 (EKT/2021/18)

5.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 157/5
               
            
         ΑΠΟΦΑΣΗ (ΕΕ) 2021/729 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 29ης Απριλίου 2021
         που τροποποιεί την απόφαση (ΕΕ) 2017/2098 σχετικά με διαδικαστικές πτυχές της επιβολής διορθωτικών μέτρων σε περιπτώσεις μη συμμόρφωσης με τον κανονισμό (ΕΕ) αριθ. 795/2014 (EKT/2021/18)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 3.1, 22 και 34.1 πρώτη περίπτωση,
         Έχοντας υπόψη τον κανονισμό (ΕΕ) αριθ. 795/2014 της Ευρωπαϊκής Κεντρικής Τράπεζας, της 3ης Ιουλίου 2014, σχετικά με τις απαιτήσεις επίβλεψης για τα συστημικώς σημαντικά συστήματα πληρωμών (EΚΤ/2014/28) (1), και ιδίως το άρθρο 22 παράγραφος 6,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 795/2014 (EKT/2014/28) καθορίζει απαιτήσεις επίβλεψης που εφαρμόζονται στα συστημικώς σημαντικά συστήματα πληρωμών (ΣΣΣΠ). Οι διαχειριστές ΣΣΣΠ με εγκατάσταση σε κράτη μέλη της ζώνης του ευρώ πρέπει να διασφαλίζουν τη συμμόρφωση των ΣΣΣΠ που διαχειρίζονται με τις εν λόγω απαιτήσεις. Οι αρμόδιες αρχές που ορίζονται για να επιβλέπουν τα ΣΣΣΠ πρέπει να διαθέτουν επαρκείς πόρους και εξουσίες επίβλεψης. Εν προκειμένω περιλαμβάνεται η ικανότητα της αρμόδιας αρχής να επιβάλλει διορθωτικά μέτρα με σκοπό την άρση ή την αποφυγή επανάληψης μη συμμόρφωσης με τις απαιτήσεις επίβλεψης κατά τα οριζόμενα στο άρθρο 22 του κανονισμού (ΕΕ) αριθ. 795/2014 (EΚΤ/2014/28). Η απόφαση (ΕΕ) 2017/2098 της Ευρωπαϊκής Κεντρικής Τράπεζας (ΕΚΤ/2017/33) (2) εκδόθηκε βάσει του άρθρου 22 παράγραφος 6 του κανονισμού (ΕΕ) αριθ. 795/2014 (EΚΤ/2014/28) και καθορίζει λεπτομερείς κανόνες και διαδικασίες για την επιβολή διορθωτικών μέτρων σε διαχειριστές ΣΣΣΠ.
                  
               
                     (2)
                  
                  
                     Πρόσφατα ο κανονισμός (ΕΕ) αριθ. 795/2014 (ΕΚΤ/2014/28) τροποποιήθηκε, προκειμένου να προβλεφθεί ότι σε ειδικές και εξαιρετικές περιστάσεις ενδέχεται να είναι επωφελής η επίβλεψη της συμμόρφωσης των ΣΣΣΠ που πληρούν τα κριτήρια του άρθρου 1 παράγραφος 3 σημείο iii) του εν λόγω κανονισμού με τις απαιτήσεις που αυτός ορίζει από δύο κεντρικές τράπεζες του Ευρωσυστήματος οριζόμενες ως αρμόδιες αρχές, δηλαδή μια εθνική κεντρική τράπεζα και την ΕΚΤ, προκειμένου να αξιοποιούνται οι γνώσεις της οικείας εθνικής κεντρικής τράπεζας σχετικά με την επιβλεπόμενη οντότητα και η προϋπάρχουσα μεταξύ τους σχέση, αλλά και να αναγνωριστεί ο ρόλος της ΕΚΤ στην επίβλεψη των ΣΣΣΠ.
                  
               
                     (3)
                  
                  
                     Ως εκ τούτου, η απόφαση (ΕΕ) 2017/2098 (ΕΚΤ/2017/33) θα πρέπει να τροποποιηθεί, ώστε να αποσαφηνιστεί η διαδικασία επιβολής διορθωτικών μέτρων σε περίπτωση που δύο κεντρικές τράπεζες του Ευρωσυστήματος ορίζονται ως αρμόδιες αρχές σε σχέση με ΣΣΣΠ που πληροί τα κριτήρια του άρθρου 1 παράγραφος 3 σημείο iii) του κανονισμού (ΕΕ) αριθ. 795/2014 (ΕΚΤ/2014/28).
                  
               
                     (4)
                  
                  
                     Για τους λόγους αυτούς η απόφαση (ΕΕ) 2017/2098 (ΕΚΤ/2017/33) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις
            Η απόφαση (ΕΕ) 2017/2098 (ΕΚΤ/2017/33) τροποποιείται ως εξής:
            
                        1)
                     
                     
                        το άρθρο 2 τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη παράγραφος 1α:
                                    
                                       «1α.   Όταν δύο κεντρικές τράπεζες του Ευρωσυστήματος ορίζονται ως αρμόδιες αρχές σε σχέση με ορισμένο ΣΣΣΠ για τους σκοπούς του κανονισμού (ΕΕ) αριθ. 795/2014 (EΚΤ/2014/28), και εκτός αν άλλως ορίζει ειδικά η απόφαση χαρακτηρισμού του οικείου συστήματος πληρωμών ως ΣΣΣΠ βάσει του άρθρου 1 παράγραφος 2 του ως άνω κανονισμού, ισχύουν οι ακόλουθες αρχές:
                                       
                                                   α)
                                                
                                                
                                                   οι εξουσίες και τα δικαιώματα αρμόδιας αρχής κατά την παρούσα απόφαση μπορούν να ασκούνται είτε μεμονωμένα από κάθε μία εκ των δύο κεντρικών τραπεζών του Ευρωσυστήματος που ορίζονται ως αρμόδιες αρχές είτε από κοινού και από τις δύο·
                                                
                                             
                                                   β)
                                                
                                                
                                                   τυχόν υποχρέωση της αρμόδιας αρχής να ενεργεί με καθορισμένο τρόπο ή να αναλαμβάνει συγκεκριμένη δράση σε σχέση με συγκεκριμένη διαδικασία επιβολής διορθωτικού μέτρου κατά την παρούσα απόφαση αποτελεί υποχρέωση της κεντρικής τράπεζας του Ευρωσυστήματος που κινεί τη συγκεκριμένη διαδικασία ή, σε περίπτωση που αυτή κινείται από κοινού και από τις δύο κεντρικές τράπεζες του Ευρωσυστήματος που ορίζονται ως αρμόδιες αρχές, υποχρέωση κάθε μίας εξ αυτών·
                                                
                                             
                                                   γ)
                                                
                                                
                                                   οι δύο κεντρικές τράπεζες του Ευρωσυστήματος που ορίζονται ως αρμόδιες αρχές συντονίζουν μεταξύ τους τυχόν αλληλεπιδράσεις με τον διαχειριστή του οικείου ΣΣΣΠ και τυχόν αιτήματα που του απευθύνουν·
                                                
                                             
                                                   δ)
                                                
                                                
                                                   τυχόν υποχρέωση διαχειριστή ΣΣΣΠ έναντι αρμόδιας αρχής κατά την παρούσα απόφαση αποτελεί υποχρέωση έναντι κάθε μίας εκ των δύο κεντρικών τραπεζών του Ευρωσυστήματος που ορίζονται ως αρμόδιες αρχές, και απάντηση σε τυχόν αίτημα κάθε μίας εξ αυτών ή αμφότερων βάσει της παρούσας απόφασης υποβάλλεται σε κάθε μία εξ αυτών.»·
                                                
                                             
                                 
                              
                  
                        2)
                     
                     
                        στο άρθρο 6 προστίθεται η ακόλουθη παράγραφος 4:
                        
                           «4.   Σε περίπτωση που η ΕΚΤ και ΕθνΚΤ ορίζονται ως αρμόδιες αρχές σύμφωνα με το άρθρο 1 παράγραφος 2 του κανονισμού (ΕΕ) αριθ. 795/2014 (EΚΤ/2014/28), η απόφαση επιβολής διορθωτικών μέτρων εγκρίνεται κατά περίπτωση από το όργανο λήψης αποφάσεων της ΕΚΤ ή της ΕθνΚΤ που ορίζεται ως αρμόδια αρχή και κινεί τη συγκεκριμένη διαδικασία επιβολής διορθωτικού μέτρου ή, εάν η διαδικασία κινείται από κοινού και από τις δύο αρμόδιες αρχές, από τα όργανα λήψης αποφάσεων κάθε μίας εξ αυτών. Στην απόφαση καθορίζεται η προθεσμία εντός της οποίας ο διαχειριστής ΣΣΣΠ υποχρεούται να εφαρμόσει τα διορθωτικά μέτρα.».
                        
                     
                  
         
            Άρθρο 2
            Τελική διάταξη
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 29 Απριλίου 2021.
            
               
                  Για το Διοικητικό Συμβούλιο της ΕΚΤ
               
               
                  Η Πρόεδρος της ΕΚΤ
               
               Christine LAGARDE
            
         
         
            (1)  ΕΕ L 217 της 23.7.2014, σ. 16.
         
            (2)  Απόφαση (ΕΕ) 2017/2098 της Ευρωπαϊκής Κεντρικής Τράπεζας, της 3ης Νοεμβρίου 2017, σχετικά με διαδικαστικές πτυχές της επιβολής διορθωτικών μέτρων σε περιπτώσεις μη συμμόρφωσης με τον κανονισμό (ΕΕ) αριθ. 795/2014 (EΚΤ/2017/33) (ΕΕ L 299 της 16.11.2017, σ. 34).